Kudiza 11
Muloñadi Wutwapompelaña Kupompa Kwamaneni?
Muloñadi awa antu chinazañaleluwu? Muloña anakupompa kupompa kwetu kweneni. Kufwana ambuña Nzambi akushankulu, alejeluwu nawu apompeña kapampa kasatu hachaaka, anetu nawa twatalilaña mpinji yakupompa kupompa kwamaneni. (Kuhituluka 16:16) Chaaka nichaaka twapompaña kupompa kusatu: twapompaña kayedi kupompa kwañinza kwefuku dimu, niKupompa Kweluña kwamafuku asatu. Twahetelañamu ñahi muniku kupompa?
Kwatukoleshaña hamu nawana kwetu akwaKristu. A Isarela azañaleleña hakumuhameka Yehova ‘hakupompa,’ anetu nawa twadiluñishaña hakudifukula hamu hanawa mafuku adimena. (Masamu 26:12; 111:1) Iku kupompa kwatwinkaña kukooleka kwakuhanjeka nawaYinsahu akuyipompelu yacheñi hela akumatuña acheñi. Hachayili, twadiilaña yakudya hamu heluña dakupompela, chumichi chaleñelaña kudiluñisha chikupu haniyi mpinji yachawija chakuspiritu. (Yililu 2:42) Haniku kupompa kwamaneni twamonaña namesu kukeña kwatunuñañeshaña ‘nawa mana kwetu ejima’ mukaayi.—1 Petulu 2:17.
Kwatukwashaña kuyilaku hambidi kuspiritu. A Isarela ahetelelumu cheñi “chayilumbulukilili mazu” amuNsona ayilubulwililuwu. (Nehemiya 8:8, 12) Anetu nawa twalemesha nshimbi jamuBayibolu jatulejañawu hakupompa kwetu. Maprogiramu ejima ashindamenaña haNsona. Twadizaña chakwila mwaya muchima waNzambi muchihandilu chetu, kuhitila mujimpanji, mpanji jakulondashana nikumwekesha yuma yamwekeni. Twakoleshewaña neyi tutiya yuma yahitañamu ana kwetu anakuumika kukala kwamonañawu muchihandilu hakwikala akwaKristu munanu mafuku akala. Hakupompa kweluña, chimwenu cheneni chatukwashaña kumona nsañu yamuBayibolu neyi yinakumwekana makonu nawa yatudizishaña yuma yayiwahi. Hakupompa kwamaneni kwejima, apapatishaña antu akeñaña kumwekesha nawu anadihani kudi Nzambi.
Muloñadi mpinji yakupompa kupompa kwamaneni chiyatuzañaleshaña?
Munateli kuhetelamu ñahi neyi muya kukupompa kwamaneni?
kmb_Latn cjk_Latn cjk_Latn cjk_Latn cjk_Latn cjk_Latn cjk_Latn